KIRJALLINEN KYSYMYS E-3122/02 esittäjä(t): Jaime Valdivielso de Cué (PPE-DE) komissiolle. Yhteisön Internet-yritysten boikotti Yhdysvalloissa.



Virallinen lehti nro 161 E , 10/07/2003 s. 0069 - 0070



KIRJALLINEN KYSYMYS E-3122/02 esittäjä(t): Jaime Valdivielso de Cué (PPE-DE) komissiolle (30. lokakuuta 2002) Aihe: Yhteisön Internet-yritysten boikotti Yhdysvalloissa Noin neljän kuukauden ajan sekä Internetin kautta että kirjallisesti tapahtuvaan myyntiin ja mainontaan erikoistuneet yhdysvaltalaiset yritykset ovat kieltäytyneet tarjoamasta palveluitaan Internetin välityksellä tuotteitaan myyville yhteisön yrityksille estääkseen niiden tuotteiden myynnin USA:ssa. Etenkin espanjalaisen Barrabes.com-yrityksen, mutta myös USA:han paljon myyvien ranskalaisten ja tanskalaisten yritysten myynti on laskenut dramaattisesti edellä kuvatun boikotin takia. Edellä mainittu boikotti vaikuttaa myös yhdysvaltalaisiin ja eurooppalaisiin materiaalin toimittajiin, jotka Atlantin toiselta puolen peräisin olevien paineiden takia eivät voi toimittaa yritysten täksi kaudeksi tekemiä tilauksia. Samantyyppisten kilpailua rajoittavien toimien toteuttamista ollaan aloittamassa myös Yhdistyneessä kuningaskunnassa, jossa erikoisjulkaisut ovat yllättävästi kieltäytyneet yritysten mainoksista. On otettava huomioon, että Internet-yritykset toimivat huomattavasti lyhyempien määräaikojen mukaisesti kuin tavanomainen yritys. Jos komissio käyttää vuosia tämän ongelman ratkaisuun, kyseisiä yrityksiä vahingoitetaan peruuttamattomasti. Mihin toimenpiteisiin komissio aikoo ryhtyä varmistaakseen vapaan kilpailun USA:n kaltaisen etuoikeutetun kauppakumppanin kanssa? Miten kyseisiä yrityksiä suojellaan konfliktin ratkaisun aikana? Mihin toimenpiteisiin aiotaan ryhtyä korvausten maksamiseksi tämäntyyppisille yrityksille? Mario Montin komission puolesta antama vastaus (7. tammikuuta 2003) Arvoisa parlamentin jäsen viittaa kysymyksessään siihen, että yhdysvaltalaiset yritykset tiettävästi kieltäytyvät tarjoamasta palvelujaan eurooppalaisille online-yrityksille, jotta ne eivät voisi myydä tuotteitaan Yhdysvalloissa. Tällaiseen menettelyyn ei voida soveltaa yhteisön kilpailusääntöjä. Niiden soveltamisen edellytyksenä on näet se, että kilpailua rajoittava toiminta vaikuttaa jäsenvaltioiden väliseen kauppaan tai että jokin yritys on määräävässä asemassa merkittävällä osalla yhteismarkkinoita. Näin ollen se, että yhdysvaltalaiset yksityisyritykset ovat järjestäneet boikotin ja että eurooppalaisia yrityksiä estetään harjoittamasta online- tai Internet-myyntiä yhdysvaltalaisille asiakkaille, ei yhteisön kilpailusääntöjen nojalla kuulu komission toimivaltaan. Sen sijaan jotta komissio voisi arvioida Yhdistyneessä kuningaskunnassa esiin tulleita kilpailua rajoittavia toimia, kysyjää pyydetään antamaan tarkat tiedot niiden luonteesta. Yhdysvaltain markkinoille pääsyyn voi toisaalta liittyä kauppapoliittinen kysymys. Arvioidakseen tällaista kysymystä komission olisi tiedettävä, liittyykö toimintaan hallituksen toimenpidettä, mistä tuotteista ja palveluista on tarkalleen kyse ja mihin Yhdysvaltojen lain mukaisiin toimiin eurooppalaiset yritykset ovat ryhtyneet. On syytä huomata, että jos toimintaan ei liity hallituksen toimenpidettä, komission on vaikea ottaa asiaan kantaa. Silloin kilpailuasiat olisi syytä viedä kansainvälisiin foorumeihin, erityisesti Maailman kauppajärjestöön (WTO). Tilanteen arvioimiseksi komissio pyytää kysyjää antamaan tarkat tiedot toiminnan luonteesta.